谢枋得
乞醯
平生忍酸寒，鼻吸醋三斗。
先民耻乞字，乞醯良可丑。
卖鸡买鱼烹，鸡鱼谁舍取。
将为水晶脍，聊悦苦吟口。
主人曰无醯，调和只宜酒。
一夜严霜寒，池冰坚可扣。
谁知酒不冰，流澌鱼可走。
旁观粲然笑，易牙知此否。
始知五味和，咸酸必相有。
提壶我有示，君瓮肯发瓿。
宿诺惠未来，望梅渴已久。
似闻君酿醯，巧心出杨柳。
杨柳属他人，肠断香山叟。
举瓢酌醯时，又忆玉纤手。
一顾一心酸，泪珠满翠袖。
此亦人至情，何不告朋友。
古人有乞浆，得酒意愈厚。
又恐酒俱来，太岁正在酉。